- Nadia Comăneci, mesaj superb pentru Simona Halep
- Ce a transmis fosta gimnastă
Nadia Comăneci a transmis un mesaj superb pentru Simona Halep, după victoria acesteia de la TAS. Fosta gimnastă a declarat că abia aşteaptă să o revadă pe "Simo" pe terenul de tenis.
Simona Halep a primit o veste uriaşă de la TAS. Suspendarea de patru ani i-a fost redusă la nouă luni şi e gata să revină pe terenul de tenis.
Nadia Comăneci, mesaj superb pentru Simona Halep, după victoria de la TAS
Nadia Comăneci nu a rămas indiferentă, după ce TAS a anunţat decizia în cazul Simonei Halep. Fosta gimnastă s-a declarat entuziasmată de faptul că "Simo" va reveni pe terenul de tenis, mărturisind că era şi timpul să se clarifice situaţia acesteia.
"Era și timpul! Simona Halep se poate întoarce pe teren după ce suspendarea de 4 ani a fost redusă. Abia aștept să o revăd pe teren", a transmis Nadia Comăneci, pe reţelele de socializare.
Simona Halep va putea reveni pe terenul de tenis, în următoarea perioadă. Aceasta ar putea participa chiar la turneul de la Miami, de săptămâna viitoare, dacă va primi un wildcard. Cel mai probabil însă, românca va participa la turneul de la Stuttgart, care se va desfăşura luna viitoare.
Ultimul meci bifat de Simona Halep a fost în primul tur de la US Open 2022. La momentul respectiv, era învinsă în trei seturi de Daria Snigur.
Reacţia imediată din partea ITIA, după ce Simona Halep a câştigat procesul de dopaj
Reacţia celor de la ITIA, după ce Simona Halep a câştigat procesul de dopaj, nu a întârziat să apară. Agenţia Internaţională pentru Integritatea Tenisului a indicat, într-un comunicat postat pe site-ul său, că "aşteaptă decizia motivată completă" după ce TAS i-a redus suspendarea româncei.
Directorul executiv al ITIA, Karen Moorhouse, a declarat: "Un element esenţial al procesului antidoping este capacitatea unui jucător de a face apel, iar ITIA respectă atât dreptul lor de a face acest lucru, cât şi rezultatul."
"ITIA aşteaptă decizia motivată completă şi o va analiza amănunţit în timp util", a adăugat Karen Moorhouse.
Decizia de marţi vine sub forma unei "sentinţe executorii" sumare, decizia completă scrisă a juriului TAS urmând a fi publicată la o dată ulterioară.
După cum s-a anunţat, Tribunalul de Arbitraj Sportiv (TAS) de la Lausanne a admis apelul depus de Simona Halep şi i-a redus la nouă luni suspendarea de patru ani dictată de ITIA.